Ragnar Þór Ingólfsson , formaður VR.Vísir / Vilhelm Ragnar Þór Ingólfsson , formaður VR , er vonsvikinn með ákvörðun stjórnar Lífeyrissjóðs verslunarmanna um að þrengja lánaskilyrði til þess að draga úr útlánavexti . Ekki hafi verið lagt upp með slíkt þegar skipt var um fólk í stjórninni . Hann beri þó fullt traust til síns fólks og segir breytingar taka tíma . „ Við erum ekki ein sem komum að þessum sjóði , það eru líka atvinnurekendur . Það er alveg ljóst að það þarf að fara í gagngera endurskoðun á bæði lánastefnu og vaxtastefnu lífeyrissjóðanna í heild sinni , “ segir Ragnar Þór og segir sitt fólk meðal annars hafa horft til Skandinavíu í þessum efnum . „ Maður kastar ekki inn handklæðinu í fyrstu atrennu . Við erum með helming stjórnarsæta á móti atvinnurekendum . Ég ber enn þá fullt traust til þeirrar stjórnar sem er nýtekin við . Þetta er bráðabirgðastjórn og við erum að vinna núna að því að loka ferlinu með langtímakjör stjórnarmanna í þessum mánuði . Ég á svo sem ekki von á einhverjum stefnubreytingum . “